《雪中八咏次睢宗吉韵 其六 雪狮》
元代·凌云翰

搏雪依稀类若麟，却将毛毳变珠珍。金铃綵索聊为饰，玉爪银牙宛似真。

方讶吼风能吐舌，秪愁见睍莫存身。兽炉兽炭回春处，想像题诗笔有神。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。